**Povzetek revizijskega poročila *Pravilnost dela poslovanja Občine Dobrova - Polhov Gradec***

Računsko sodišče je revidiralo *pravilnost poslovanja Občine Dobrova - Polhov Gradec v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam, zadolževanje ter druga področja poslovanja*. Cilj revizije je bil izrek mnenja o pravilnosti poslovanja Občine Dobrova - Polhov Gradec v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam, zadolževanje ter druga področja poslovanja.

Računsko sodišče je o pravilnosti dela poslovanja Občine Dobrova - Polhov Gradec v letu 2016 izreklo *mnenje s pridržkom*, ker občina ni poslovala v skladu s predpisi in pogodbenimi določili v naslednjih primerih:

* obrazložitve proračuna občine za leto 2016 in obrazložitve splošnega dela zaključnega računa proračuna niso popolne, prav tako niso popolni poročilo o doseženih ciljih in rezultatih, poročilo o izvrševanju proračuna v prvem polletju 2016 in obrazložitve podatkov iz bilance stanja; župan je Ministrstvu za finance prepozno predložil prvi in drugi rebalans sprejetega proračuna ter je prepozno poročal občinskemu svetu o izvrševanju proračuna v prvem polletju 2016; župan je prerazporedil sredstva v skupnem znesku 110.911 evrov med področji proračunske porabe; občina v kadrovskem načrtu ni prikazala vseh zahtevanih podatkov;
* s sklenitvijo aneksa je občina prevzela za 131.107 evrov več obveznosti, kot je imela načrtovanih sredstev na proračunskih postavkah; ni preverila, ali so predložene ponudbe popolne oziroma popolnih ponudb ni razvrstila glede na merila; k pogajanjem ni povabila vseh kandidatov, ki so predložili ponudbo in izpolnjevali zahtevane pogoje; izvajalca je prepozno uvedla v delo; pri plačilu obveznosti iz proračuna ni upoštevala plačilnih rokov;
* objavi javnega razpisa na področju športa in kulture ter razpisna dokumentacija na področju športa niso vsebovale vseh obveznih sestavin; prejemniku sredstev na področju kulture je poleg sredstev, dodeljenih na podlagi javnega razpisa, dodelila in izplačala sredstva z neposredno pogodbo v znesku 1.873 evrov;
* v odloku o proračunu za leto 2016 ni določila obsega zadolževanja za Energetiko Ljubljana, d. o. o.;
* ni določila meril za financiranje nalog in delovanje krajevnih skupnosti iz proračuna občine; pred izplačilom ni mogla preveriti pravnega temelja in višine obveznosti, ki je izhajala iz računov, saj iz dogovora o plačilu stroškov ni bilo mogoče ugotoviti količine oziroma vrednosti dogovorjene storitve.

Računsko sodišče je Občini Dobrova - Polhov Gradec podalo *priporočila* za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 22. januarja 2019